**IS-sak \_**

**Idrettsstyrets møte nr. 14 (2015-2019)**

**4. november 2016**

Til:  **Idrettsstyret**

Fra: **Generalsekretæren**

Saksbehandler: Øystein Dale

**Godkjenning av utviklingsplaner**

Generalsekretæren oversender saken til Idrettsstyret med følgende forslag til vedtak:

1. *Idrettsstyret godkjenner følgende forslag til utviklingsplaner for norsk idrett:*

 *Utviklingsplan 00 Felles planverk - versjon 2016 10 28*

 *Utviklingsplan 01 Barn og Ungdom - versjon 2016 10 28*

 *Utviklingsplan 02 Voksenidrett - versjon 2016 10 28*

 *Utviklingsplan 03 Organisasjonsutvikling - versjon 2016 10 28*

 *Utviklingsplan 04 Idrett for mennesker med funksjonsnedsettelse - versjon 2016 10 28*

1. *Utviklingsplanene er styrende for det administrative og faglige arbeidet i NIF og underliggende organisasjonsledd, og skal være et viktig grunnlag for sentrale prioriteringer.*
2. *Generalsekretæren gis fullmakt til å la utviklingsplanene gjennomgå en faglig utvikling i nært samarbeid med organisasjonsleddene. Reviderte planer skal fremlegges for Idrettsstyret til godkjenning før det gjøres prinsipielle endringer i prioriteringene på et overordnet nivå.*

**Vedlegg**

1. *Utviklingsplan 00 Felles planverk - versjon 2016 10 28*
2. *Utviklingsplan 01 Barn og Ungdom - versjon 2016 10 28*
3. *Utviklingsplan 02 Voksenidrett - versjon 2016 10 28*
4. *Utviklingsplan 03 Organisasjonsutvikling - versjon 2016 10 28*
5. *Utviklingsplan 04 Idrett for mennesker med funksjonsnedsettelse - versjon 2016 10 28*

**Bakgrunn**

Idrettspolitisk dokumentet er en plan for hele den organiserte idretten i Norge. Den skal være styrende for hele norsk idrett. Bilag 4 beskriver et felles planverk for organisasjonen. Det er ikke begrenset til Idrettsforbundet sin virksomhet, men angir hvordan hvert organisasjonsledd skal se sin virksomhet i lys av felles mål og verdigrunnlag.

I denne sammenheng er «Idrettspolitisk dokumentet» den felles strategiske planen for norsk idrett. Den skal være styrende for alle medlemsorganisasjonene.

For å lette arbeidet på underliggende nivå, blir det viktig at planene etablerer konkrete mål som gir hvert organisasjonsledd en tydelig forståelse av hvilke forventninger som hviler på den enkelte.

**Utarbeidelsen**

De vedlagte planene er utviklet i en arbeidsprosess som bygger på felles møter for NIF, idrettskretsene og særforbundene høsten 2015. Alle særforbundene og idrettskretsene var invitert til å delta. Innspillene er bearbeidet redaksjonelt av de fagansvarlige i NIF og sendt ut på høring blant idrettskretsene, særforbundene og aktuelle faglige utvalg 20. mai 2016.

**Oppfølging gjennom handlingsplaner**

I tråd med Idrettspolitisk dokument, bilag 4: Felles planverk for norsk idrett, er det naturlig å systematisere organisasjonsleddenes arbeid gjennom utvikling av handlingsplaner for hvert organisasjonsledd for å nå målene i utviklingsplanen(e). Det er naturlig at både NIF, særforbundene, idrettskretsene, idrettsrådene og idrettslagene utarbeider sine egne handlingsplaner som viser hvilke mål man opplever seg forpliktet til å følge opp, og hvordan dette er planlagt gjennomført.

**Endringer siden orienteringen 5. september**

Innenfor utviklingsplanen for voksenidrett, pkt. 2.1 "Voksenidrett som viktig utviklingsområde", 2.1.1 "Idrettsbevegelsens fortrinn og utviklingsområde", er det innarbeidet en oppgave (a) om å gjennomføre en undersøkelse i den voksne befolkningen om deres behov for idrettstilbud.

Innenfor utviklingsplanen for organisasjonsutvikling har vi delt opp oppfølgingen av IPD's programerklæring pkt. 6 "Engasjere flere kvinner og unge i trener- og lederrollen" i fire avsnitt. Det betyr egne mål for hhv. kjønnsbalanse og ungdom, samt egne mål for hhv. lederutvikling og trenerutvikling innenfor hver av disse. Tidligere pkt. 2.2.4 er blitt til pkt. 2.2.4 – 2.2.7. Det skal i neste omgang gjøre det enklere å definere konkrete aktiviteter innenfor hvert mål, samt følge opp underliggende ledds innsats på de ulike områdene.

Innenfor utviklingsplanen for mennesker med nedsatt funksjonsevne er under pkt. 2.2 "Ledsager-, fritids- og støttekontaktordning" tatt inn en grundigere omtale av dette innsatsområdet og oppfølgingsbehov vis a vis det offentlige.

Tilsvarende er det, innenfor pkt. 2.2. "Tolk på kveldstid og ved fritidsreiser i utlandet" innarbeidet omtale av behovet for at tolketjenesten er tilstrekkelig også på kveldstid. Det vil bidra til at hørselshemmede gis mulighet til idrett på lik linje med andre på kveldstid.

**Generalsekretærens vurdering**

Generalsekretæren ser at utviklingsplanene har nådd et faglig nivå og innhold som er godt i tråd med IPD, og som utfordrer både NIF, særforbundene og idrettskretsene på viktige kjerneområder. Av hensyn til oppfølgingen av IPD i tingperioden, er det nå viktig at disse planene kan formidles administrativt og faglig til de berørte organisasjonsleddene, og arbeidet med handlingsplaner og budsjetter kommer i gang i alle ledd før 2017.

Generalsekretærens anbefaling er at planene godkjennes slik de nå foreligger, og at Idrettsstyret blir holdt løpende oppdatert når det kommer innspill som tilsier endrede prioriteringer på et overordnet nivå.